Դիոգու Դալոտ

Դիոգու Դալոտ (պորտ.՝ Diogo Dalot, մարտի 18, 1999(1999-03-18), Բրագա), պորտուգալացի պրոֆեսիոնալ ֆուտբոլիստ։ Ներկայումս հանդես է գալիս Մանչեսթեր Յունայթեդի կազմում։ Խաղում է եզրային պաշտպանի դիրքում։


== Ակումբային կարիերա ==


=== Պորտու ===
Դալոտը Պորտուի ակադեմիայի սան է։ Առաջին հանդիպումը Պորտու B-ի կազմում անցկացրեց 2017 թվականի հունվարի 28-ին՝ Սեգունդա Լիգայի Լեյշոյնշի դեմ խաղում։ Իր պրոֆեսիոնալ դեբյուտը Դալոտը իր դեբյուտը նշեց հոկտեմբերի 13-ին՝ Պորտուգալիայի գավաթի Լուզիտանուի դեմ խաղում և այս խաղում դառնալով գոլային փոխանցման հեղինակ։ Պորտուգալիայի առաջնությունում իր առաջին հանդիպումը անցկացրեց 2018 թվականի փետրվարի 18-ին՝ Ռիու Ավիի դեմ խաղում։ Փետրվարի 25-ին՝ Պորտուգալիայի գավաթի Պորտիմոնենսիի դեմ խաղում նա դարձավ 2 գոլային փոխանցման հեղինակ՝ օգնելով իր թիմին հաղթել 1-5 հաշվով։ Չեմպիոնների Լիգայում իր դեբյուտը նշեց մարտի 6-ին՝ 1/8 եզրափակչի Լիվերպուլի դեմ խաղում։ 2017-18 մրցաշրջանում Դալոտը անցկացրեց 8 հանդիպում Պորտուի առաջին թիմի կազմում՝ դառնալով 3 գոլային փոխանցման հեղինակ և օգնելով ակումբին հաղթել Պորտուգալիայի առաջնությունը։


=== Մանչեսթեր Յունայթեդ ===
2018 թվականի հունիսի 6-ին Դալոտը 5 տարվա պայմանագիր կնքեց Մանչեսթեր Յունայթեդի հետ։ Ակումբը նրա համար վճարեց 19 միլիոն ֆունտ ստերլինգ։ Իր դեբյուտը Դալոտը նշեց սեպտեմբերի 19-ին՝ թիմի մեկնարկային կազմում խաղադաշտ դուրս գալով Չեմպիոնների Լիգայի խմբային փուլի Յանգ Բոյզի դեմ խաղում։ Առաջին հանդիպումը Պրեմիեր Լիգայում անցկացրեց դեկտեմբերի 1-ին՝ փոխարինելով Լյուկ Շոուին Սաութհեմպտոնի դեմ խաղում։ 2019 թվականի հունվարի 19-ին պորտուգալացին գոլային փոխանցում տվեց Մարկուս Ռաշֆորդին Բրայթոն ընդ Հոուվ Ալբիոնի դեմ խաղում՝ օգնելով Մանչեսթեր Յունայթեդին հաղթել 2-1 հաշվով։ Իր առաջին մրցաշրջանում Դալոտը անցկացրեց 23 հանդիպում՝ դառնալով 3 գոլային փոխանցման հեղինակ։


== Միջազգային կարիերա ==
Դալոտը ներկայացրել է Պորտուգալիան բոլոր տարիքային երիտասարդական հավաքականներում։ 2016 թվականին նա մինչև 17 տարեկանների հավաքականի հետ մասնակցեց Եվրոպայի առաջնությանը՝ անցկացրած 5 խաղերում դառնալով 2 գոլի հեղինակ և ընդգրկվելով առաջնության խորհրդանշական հավաքականում։ Գոլերից մեկը նա խփեց մայիսի 21-ին՝ եզրափակչի Իսպանիայի դեմ խաղում՝ օգնելով Պորտուգալիային հաղթել հետխաղյա 11-մետրանոցների հարվածաշարում։ 2017 թվականի մայիսին Դալոտը Պորտուգալիայի մինչև 20 տարեկանների հավաքականի կազմում մասնակցեց աշխարհի առաջնությանը՝ թիմի մեկնարկային կազմում սկսելով առաջնության բոլոր խաղերը, սակայն Պորտուգալիան դուրս մնաց քառորդ եզրափակչից։ 2017 թվականի հուլիսին նա մասնակցեց մինչև 19 տարեկանների Եվրոպայի առաջնությանը, սակայն Պորտուգալիան եզրափակչում պարտվեց Անգլիային, իսկ Դալոտը ընդգրկվեց առաջնության խորհրդանշական հավաքականում։


== Կարիերայի վիճակագրություն ==


=== Ակումբային վիճակագրություն ===
2019 թվականի նոյեմբերի 29-ի դրությամբ


== Նվաճումներ ==


=== Ակումբային ===
Պորտու

Պորտուգալիայի առաջնություն. 2017–18


=== Միջազգային ===
Պորտուգալիա Մ17

ՈՒԵՖԱ Եվրոպայի Մ17 առաջնություն. 2016


=== Անհատական ===
ՈՒԵՖԱ Եվրոպայի Մ17 առաջնության խորհրդանշական հավաքական. 2016
ՈՒԵՖԱ Եվրոպայի Մ19 առաջնության խորհրդանշական հավաքական. 2017


== Ծանոթագրություններ ==


== Արտաքին հղումներ ==
Դալոտի պաշտոնական Ֆեյսբուքի էջը
Դալոտի պաշտոնական Տվիտերի էջը
Դալոտի պաշտոնական Ինստագրամի էջը
Դալոտը transfermarkt-ում
Դալոտը soccerbase.com-ում
Դալոտը WhoScored.com կայքում
Դալոտը Մանչեսթեր Յունայթեդի պաշտոնական կայքում
Դալոտը Պրեմիեր Լիգայի պաշտոնական կայքում
Դալոտը ՈՒԵՖԱ-ի պաշտոնական կայքում
Դալոտը ՖԻՖԱ-ի պաշտոնական կայքում Archived 2019-11-29 at the Wayback Machine.